Pta-vliegramp: Melkerywerker nie doodFoto verskaf aan Maroela Media Dinsdag se noodlottige vliegtuigongeluk in die noorde van Pretoria het nie twee mense se lewens geëis soos aanvanklik beweer is nie. Die burgerlike lugvaartowerheid (BLO) het Vrydag aan Maroela Media bevestig die tweede persoon wat hulle gesê het is Woensdag in die hospitaal dood, lewe nog. “Woensdag het ons ŉ opdatering oor die voorval uitgestuur uit inligting wat aan ons verskaf is deur verskeie rolspelers. Dit is beslis ŉ verligting om te hoor dat die aantal noodlottige beserings nie toegeneem het nie en dat die fout oor die inligting wat aan ons deurgegee is, geïdentifiseer en reggestel is,” het Kabelo Ledwaba, woordvoerder van die BLO, gesê. Dit is nie duidelik wat tot die verwarring gelei het nie. ŉ Werknemer by die Moorddrift-melkery, wat die vliegtuig getref het toe dit neergestort het, het Vrydag aan Maroela Media gesê die werker wat owerhede gedink het dood is, lewe inderdaad nog. Maroela Media het vroeër berig die Convair 340, met 19 mense aan boord, het omstreeks 16:30 naby Sakabukalaan in Montanapark neergestort. Christo Barnard (54), ŉ pa van twee dogters en ŉ vliegingenieur van Sinoville, is op die toneel dood en die res is beseer. Drie mense wat tydens die ongeluk in die melkery was, is ernstig beseer. Die ongeluk het plaasgevind kort nadat die vliegtuig by die Wonderboompoort-lughawe opgestyg het. Op ŉ video kan gesien word hoe rookwolke uit die vliegtuig se linkerenjin begin borrel terwyl dit opstyg. Die vlieënier wou kort ná die opstyging terugdraai na die lughawe toe toe dit neergestort het. Die vliegtuig, wat in 1954 gebou is, is onlangs deur Rovos Air aan die Aviodrome-lugvaartmuseum in Nederland geskenk nadat dit lank vir luukse lugvaartritte gebruik is. Dit was een van die vliegtuig se laaste besigtigingsvlugte voor dit na Nederland sou vertrek waar dit vir die lugvaartmuseum by die Lelystad-lughawe bestem was. Dinsdag was die vliegtuig se bestemming die Pilanesberg-lughawe in Noordwes. Van die 19 mense aan boord was 16 passasiers en drie bemanningslede, bestaande uit twee vlieëniers en ŉ vliegingenieur [Barnard]. Daar was drie mense van Nederland, 14 Suid-Afrikaners en twee Australiërs aan boord. Ledwaba het ŉ beroep op alle rolspelers en die publiek gedoen om die ondersoekspan die ruimte en vtyd te gun om die oorsaak van die ongeluk behoorlik te ondersoek. ŉ Voorlopige verslag word binne 30 dae verwag. Lees die vorige berigte oor die Wonderboom-vliegongeluk op Maroela Media.